येदियुरप्पा को बार-बार चेताया था : आडवाणी  
आडवाणी ने कहा कि ज़मीन घोटाले पर लोकायुक्त की रिपोर्ट आने के बाद भी येदियुरप्पा को सावधान किया गया था लेकिन वो नहीं संभले।
बीजेपी नेता लाल कृष्ण आडवाणी ने आखिरकार कर्नाटक के पूर्व मुख्यमंत्री येदियुरप्पा को लेकर अपनी खामोशी मंगलवार को तोड़ी और कहा कि येदियुरप्पा को बार बार चेताया गया था। उन्होंने कहा कि ज़मीन घोटाले पर लोकायुक्त की रिपोर्ट आने के बाद भी उन्हें सावधान किया गया था लेकिन वो नहीं संभले और आखिरकार उन्हें अपनी कुर्सी भी गंवानी पड़ी। रथयात्रा पर निकले आडवाणी ने मंगलवार को नागपुर में केन्द्र की यूपीए सरकार पर भी हमला बोला। उन्होंने कहा कि सरकार और कांग्रेस हिसार और बाकी जगह हुए उपचुनावों से सबक ले और भ्रष्टाचार के खिलाफ़ लोगों के गुस्से को समझे। आडवाणी ने कहा कि यूपीए सरकार को लेकर लोगों में काफी गुस्सा है और इसी का नतीजा है कि उपचुनावों में कांग्रेस की करारी हार हुई है।